
             Αθήνα,  8  Αυγούστου  2013
Προς


τις Ελεγκτικές Εταιρείες

(με την παράκληση να ενημερώσετε

σχετικά τους Ορκωτούς Ελεγκτές Λογιστές σας)

Θέμα: Ετήσιο Φορολογικό Πιστοποιητικό.  
Το Εποπτικό Συμβούλιο του Σ.Ο.Ε.Λ. αντιλαμβανόμενο έγκαιρα την αναστάτωση που επήλθε στις Επιχειρήσεις, στις Ελεγκτικές Εταιρείες και ειδικότερα τις δυσμενείς επιδράσεις επί των δημοσίων εσόδων με την ψήφιση των Νόμων 4172/2013 και 4174/2013, στους οποίους δεν συμπεριελήφθη σχετική διάταξη για διενέργεια φορολογικών ελέγχων από Ορκωτούς Ελεγκτές Λογιστές, έσπευσε και ενημέρωσε το Υπουργείο Οικονομικών προκειμένου, στο μέτρο του εφικτού, να καλυφθούν με διοικητική ερμηνεία τα αναδεικνυόμενα θέματα.
Το Υπουργείο με το από 8.8.2013 έγγραφό του διευκρίνισε ότι δεν τίθεται θέμα αμφισβήτησης της εφαρμογής του άρθρου 82 του Ν. 2238/1994 για φορολογικά αντικείμενα και διαχειριστικές περιόδους που λήγουν μέχρι και την 31.12.2013.
Το Εποπτικό Συμβούλιο προκειμένου με τις Ελεγκτικές Εταιρείες και τους Ελεγκτές μέλη του να συμβάλει και στις επόμενες από το 2013 χρήσεις, στην προσπάθεια των Υπηρεσιών του Υπουργείου Οικονομικών, για την αποτελεσματική βεβαίωση και είσπραξη των δημοσίων  εσόδων, θα επανέλθει σύντομα με λεπτομερή εισήγησή του προς το Υπουργείο, ώστε να καλυφθεί το σχετικό νομοθετικό κενό που δημιουργήθηκε από τους προαναφερόμενους νόμους.
Παράλληλα εφιστά την προσοχή στις Ελεγκτικές Εταιρείες και στους Ορκωτούς Ελεγκτές Λογιστές, να συνεχίσουν απερίσπαστα το έργο της ολοκλήρωσης των ελέγχων της χρήσεως 2012 και τον προγραμματισμό και εκτέλεση των ελέγχων της χρήσεως 2013, επειδή η δυσμενής δημοσιονομική συγκυρία δεν επιτρέπει τον εφησυχασμό των Ελεγκτικών Οργάνων.

